钦定古今图书集成/理学汇编/学行典/第200卷 > 江朝翰〈弟朝林〉
## 钦定古今图书集成/理学汇编/学行典/第200卷 > 江朝翰〈弟朝林〉

按《衡州府志》：“江朝翰，朝林同母兄弟也。家世居南城。
其始祖元秀，端厚古处，常慕宋张公艺之为人，因手
书《百忍图》拈于堂壁，动必式型。子姓感其行，自是七
世未尝析爨。邑人义之，传及孙。翰与林，能读书，知大
义，每殷殷怀祖德，笃于孝友。母黄氏，晚岁尝病剧，翰
等昼夜扶掖不少懈，色为黧槁。一日，翰仰天抆泣，掇”
庋间铦刀割股肉，须臾昏仆。家人奔告林，而林则已
扄户先割矣。迺合烹以饷母，疾竟瘳。时万历甲午三
月十七日也。越三年，黄复病革，翰与林再割左股，而
母再愈。如是者四。黄为延年，至八十七乃终，人以为
孝行所感。里中父老集议，将以闻于当路。翰等泣止
之曰：“割股实背于圣人保身完肤之义，事非恒轨，不
可以训，特一时急迫之情，计无所出耳。幸免于罪，安
敢望旌？况国家旧有明禁，亦某所夙闻也。”士论益高
之，议遂寝。翰之子曰见龙，林之子曰文龙。文龙早孤，
衣食教育，悉资于翰，因与见龙友爱如同产。万历辛
亥七月三日，翰疾笃，文龙割股以进，得少甦。时见龙
自外购医至，泣曰：“奈何以是累吾兄耶？”复割股进翰
遂得大愈。士民以其事具闻，分巡道亲诣其庐，额其
堂曰：“世孝可风。”由是守令咸捐金造室，慰问知府匾
曰：“一门四孝。”寻请于朝，卒不果。后见龙市货江南，归，
经绿林潭，舟覆，溺水浮三十里不没，若有神挈之者，
尤为异感云。